תַּנְיָא אָמְרוּ עָלָיו עַל בִּנְיָמִין הַצַדִּיק שֶׁהָיָה מְמֻנֶּה עַל קֵפָּה שֶׁל צְדָקָה. פַּעַם אַחַת בָּאָה אִשָּׁה אַחַת לְפָנָיו בִּשְׁנֵי בַצֹרֶת אָמְרָה לוֹ רַבִּי פַּרְנְסֵנִי. אָמַר לָהּ הָעֲבוֹדָה שֶׁאֵין בְּקֵפָּה שֶׁל צְדָקָה כְּלוּם. אָמְרָה לוֹ רַבִּי אִם אֵין אַתָּה מְפַרְנְסֵנִי הֲרֵי אִשָּׁה וְשִׁבְעָה בָנֶיהָ מֵתִים. עָמַד וּפִרְנְסָהּ מִשֶּׁלוֹ. לְיָמִים חָלָה בִּנְיָמִין הַצַדִּיק וְנָטָה לָמוּת. אָמְרוּ מַלְאֲכֵי הַשָּׁרֵת לִפְנֵי הַקָּדוֹשׁ בָּרוּךְ הוּא. רִבּוֹנוֹ שֶׁל עוֹלָם. אַתָּה אָמַרְתָּ כָּל הַמְקַיֵּם נֶפֶשׁ אַחַת מִיִּשְׂרָאֵל כְּאִלּוּ קִיַּם עוֹלָם מָלֵא. וּבִנְיָמִין הַצַדִּיק שֶׁהֶחֱיָה אִשָּׁה וְשִׁבְעָה בָנֶיהָ יָמוּת בְּשָׁנִים מוּעָטוֹת הַלָּלוּ. מִיַד קָרְעוּ לוֹ גְּזַר דִּינוֹ. תָּנָא הוֹסִיפוּ לוֹ עֶשְׂרִים וּשְׁתַּיִם שָׁנָה עַל שְׁנוֹתָיו: 